
Către,

BIROUL PERMANENT AL

CAMEREI DEPUTATILOR



Vă înaintăm, alăturat, Raportul asupra propunerii legislative de modificare a Legii nr.188 (r2)/1999 privind Statutul funcţionarilor publici, trimisă Comisiei noastre pentru dezbatere în fond, cu adresa nr.Pl.-x 574 din 24 septembrie 2008.

PREŞEDINTE,
Sulfina BARBU

RAPORT

asupra propunerii legislative de modificare a Legii nr.188(r2)/1999 privind Statutul funcţionarilor publici


1. Cu adresa nr.Pl.-x 574 din 24 septembrie 2008, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă de modificare a Legii nr.188(r2)/1999 privind Statutul funcţionarilor publici. 

.



La întocmirea Raportului s-a avut în vedere: 

· avizul favorabil al Consiliului Legislativ nr.318 din 17.03.2008.
· punctul de vedere al Guvernului nr.1228/DPSG/27.05.2008. Guvernul nu susţine adoptarea acestei iniziative legislative.


Propunerea legislativă a fost dezbătută şi analizată în fond, în procedură obişnuită, în şedinţa din 27 ianuarie 2009. 


Propunerea legislativă are ca obiect de reglementare modificarea Legii nr.188/1999 privind Statutul funcţionarilor publici, republicată, în sensul eliminării din cuprinsul art.34 alin.(2) şi (3) a referirii la funcţionarii publici de conducere, dându-se posibilitatea acestora de a fi numiţi, respectiv de a candida pentru funcţii de demnitate publică necondiţionat de încetarea raporturilor de serviciu.


Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative, motivat de faptul că, invocarea în Expunerea de motive a art.37 din Constituţie nu este justificată, întrucât art 34 din Legea nr.188/1999, republicată, nu încalcă norma constituţională anterior menţionată. 



Membrii Comisiei consideră că din interpretarea art.37 din Constituţie coroborat cu art.34 din Legea nr.188/1999, republicată, rezultă că persoanele care doresc să candideze pentru funcţii de demnitate publică o pot face în nume personal, odată ce îşi încetează raporturile de serviciu.



Această prevedere respectă principiile funcţiei publice, respectiv, principiile legalităţii, imparţialităţii, obiectivităţii şi transparenţei, neutralităţii şi depolitizării serviciului public. În sprijinul prezentei susţineri vine şi modalitatea de reglementare în legislaţia în vigoare a regimului incompatibilităţii şi al conflictului de interese stabilit pentru funcţionarii publici.  


2. Propunerea legislativă face parte din categoria legilor organice, ca şi actul normativ de bază supus modificării.


3. Propunerea legislativă a fost respinsă de Senat în şedinţa din 17 septembrie 2008.


4. Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 22 deputaţi.
 



Raportul Comisiei a fost adoptat cu  unanimitate de voturi.


La dezbaterea propunerii legislative a participat, ca invitat, în conformitate cu prevederile art.54 şi 55 din Regulamentul Camerei Deputaţilor,republicat, domnul Szakal Andras – preşedintele Agenţiei Naţionale a Funcţionarilor Publici.


5. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.


În urma dezbaterii, Comisia propune Plenului Camerei Deputaţilor respingerea propunerii legislative.

PREŞEDINTE,



  SECRETAR,




      Sulfina BARBU
              Mihai Cristian Apostolache

Întocmit,

Şef serviciu - Consilier parlamentar:

Sofia CHELARU

PAGE  
1

